Għandna kif temmejna summit bejn it-Turkija u l-Unjoni Ewropea. Qbilna li minkejja li l-pjan ta' azzjoni konġunt dwar il-migrazzjoni qed jiġi implimentat sew, il-fluss ta' migranti li jgħaddu mit-Turkija għall-Greċja għadu kbir wisq u jeħtieġ li dan jitnaqqas b'mod sinifikanti. Ninsab kuntent li hemm fehim komuni mal-Prim Ministru Davutoğlu dwar it-tisħiħ tal-kooperazzjoni tagħna sabiex jinkisbu riżultati konkreti fuq il-post fi ftit jiem. Illum ivvalutajna l-progress li sar s'issa. Ir-ritorn ta' migranti mill-Greċja lejn it-Turkija li seħħ il-ġimgħa l-oħra kien l-ewwel pass viżibbli tal-ftehim bilaterali li qed isir aktar operazzjonali u effettiv. Il-Prim Ministru Davutoğlu kkonferma l-impenn tat-Turkija li taċċetta r-ritorn rapidu tal-migranti kollha li jgħaddu mit-Turkija biex imorru l-Greċja li m'għandhomx bżonn protezzjoni internazzjonali. L-UE ser tappoġġa lill-Greċja sabiex tiżgura ritorn komprensiv, rapidu u fuq skala kbira lejn it-Turkija. Aħna lqajna wkoll l-istabbiliment tal-attività tan-NATO fil-Baħar Eġew u nistennew bil-ħerqa l-kontribut li din ser tagħti biex jittejbu l-intelligence u s-sorveljanza bl-għan li jitnaqqas l-għadd ta' migranti li jaqsmu min-naħa għall-oħra. Din l-operazzjoni mhix ser taħdem mingħajr ir-rieda tat-Turkija li tieħu lura l-migranti irregolari kollha li nqabdu fl-ibħra tat-Turkija. Illum ġejna assigurati li dan ser ikun possibbli. Id-deċiżjonijiet kollha msemmijin hawn fuq jibagħtu messaġġ ċar ħafna li l-jiem tal-migrazzjoni irregolari lejn l-Unjoni Ewropea għaddew. Barra minn hekk, aħna lqajna proposti ġodda u kuraġġużi li t-Turkija llum għamlet biex tkompli tiġi indirizzata din il-kriżi. Qbilna li naħdmu abbażi tal-prinċipji li ġejjin: ir-ritorn tal-migranti irregolari l-ġodda kollha li jaqsmu mit-Turkija lejn il-gżejjer Griegi; l-aċċellerazzjoni tal-implimentazzjoni tal-pjan direzzjonali dwar il-liberalizzazzjoni tal-viża; l-aċċellerazzjoni tal-iżborż ta' 3 biljun ewro u l-finanzjament addizzjonali għall-Faċilità għar-Refuġjati għas-Sirjani; it-tħejjija għall-ftuħ ta' kapitoli ġodda fin-negozjati tal-adeżjoni; il-possibbiltà li jiġu stabbiliti żoni fis-Sirja li jkunu aktar siguri; U fl-aħħar nett ir-risistemazzjoni tar-refuġjati Sirjani fuq bażi wieħed għal kull wieħed. Il-mexxejja tawni l-kompitu li mmexxi 'l quddiem dawn il-proposti u li nipprepara d-dettalji flimkien man-naħa Torka qabel il-Kunsill Ewropew li jmiss. Mal-Prim Ministru Davutoğlu ddiskutejna wkoll is-sitwazzjoni tal-mezzi tal-informazzjoni fit-Turkija. lkoll nafu kemm huma importanti l-libertà tal-kelma u l-libertà ta' espressjoni; dawn huma drittijiet fundamentali tal-bniedem. Mingħajrhom, ma jistax ikun hemm żvilupp b'saħħtu ta' kwalunkwe kultura, ta' kwalunkwe soċjetà. Qiegħed ngħid dan kollu għax ma nistgħux nibqgħu indifferenti għat-tħassib imqajjem f'dan il-kuntest dwar x'qed jiġri fit-Turkija. Fl-aħħar nett, ippermettuli nenfasizza li l-laqgħa tagħna damet aktar mhux biss minħabba t-taħdidiet tagħna mat-Turkija iżda anke minħabba l-fatt li l-mexxejja kellhom għadd ta' deċiżjonijiet importanti x'jieħdu. Qabelxejn, nixtieq inħabbar id-deċiżjoni mill-mexxejja tal-UE li jtemmu l-'approċċ permissiv' li jfisser li l-fluss migratorju irregolari tul ir-rotta tal-Balkani tal-Punent issa ntemm. Sabiex ikun faċli li ssir din il-bidla, qbilna li ngħinu lill-Greċja u li nibagħtu assistenza umanitarja kbira hemmhekk. L-appoġġ ta' emerġenza għas-sitwazzjoni umanitarja diffiċli ħafna fuq il-post ser jingħata b'urġenza. Aħna ser noffru wkoll aktar assistenza sabiex niġġestixxu l-fruntiera esterna fil-Greċja, inklużi l-fruntieri mal-Eks-Repubblika Jugoslava tal-Maċedonja u l-Albanija. Din hija responsabbiltà kollettiva tal-UE u għaldaqstant m'aħniex ser inħallu lill-Greċja waħidha. Ara l-paġna tal-laqgħa